ועדת הכלכלה, כנסת 18, פרוטוקול מספר 315, 2010-08-03 10:30

אופיר אקוניס: שלום לכולם, אני פותח את ישיבת הוועדה.

אופיר אקוניס: אני מתנצל באופן אישי על האיחור בגלל דיון שהתארך.

אופיר אקוניס: על סדר היום - הצעת חוק תכנון משק החלב התשס"ח-2008.

אופיר אקוניס: אנחנו בעצם ממשיכים בהקראת החוק.

אופיר אקוניס: אנחנו נמצאים בסעיף 12.

אופיר אקוניס: סעיף 11 שהיה במחלוקת – נמסר לי עכשיו על-ידי הייוץ המשפטי של משרד החקלאות שיש נוסח, אבל כדאי להתקדם עם סעיפים שיש עליהם הסכמות ואחר כך לחזור אחורה לסעיפים הבעייתיים.

שלום שמחון: אולי יש הסכמות על אחד הסעיפים?

אתי בנדלר: הבעיה היתה בפסקאות (1) של סעיף קטן (א) ו- (3) ו-(4) של סעיף קטן (ב).

אתי בנדלר: נדמה לי שביחס לפסקאות האחרות לא היו בעיות.

אתי בנדלר: ייתכן שאם הייעוץ המשפטי יציג עכשיו את הנוסח שהוא מציע ולא יתעוררו שאלות ביחס לעניין, ניתן יהיה להצביע על כל הסעיף ולהתקדם הלאה.

אופיר אקוניס: הסכמות מול מי?

אתי בנדלר: הוא הציע נוסח שנראה שעונה על הבעיות שהתעוררו.

אופיר אקוניס: אני חושש שעוד פעם סעיף 11 יצית פה תבערה גדולה ואנחנו לא נתקדם הלאה, וזה מה שקרה בישיבה הקודמת.

זאב אלקין: בא נבדוק את זה.

זאב אלקין: אם נראה ששוקעים בזה - אז נעלה למעלה.

אופיר אקוניס: אתה יודע שאני אוהב לשמוע את שיקול דעתך.

שלום שמחון: הוא יושב ראש הקואליציה, הוא קובע הכל, בסופו של דבר.

ערן אטינגר: אני היועץ המשפטי של משרד החקלאות.

ערן אטינגר: ההערות בנוגע לסעיף 11 נגעו לשני עניינים.

ערן אטינגר: הערה אחת – בקשה של יצרנים קטנים לעגן בחוק עיקרון שייתן מענה למצוקה שלהם, הערה שניה של "תנובה" שביקשה שהחוק יבהיר שמועצת החלב לא תווסת את הענף באמצעות מוצרים מוגמרים שאינם נכנסים להגדרת מוצר חלב.

ערן אטינגר: בנוגע לשתי ההערות האלה אנחנו הצענו שיפורים בנוסח.

ערן אטינגר: אנחנו חושבים שמה שהצענו לגבי ההערה של "תנובה" גם הוסכם עליה.

ערן אטינגר: ההערה השניה נותנת מענה הולם, בעינינו, להערה שעלתה בדיון האחרון.

ערן אטינגר: אני אבקש את אפשרת אביאני לקרוא את שתי ההצעות.

אפרת אביאני: אני אקרא את הסעיפים הקטנים קודם- סעיף 11 (א)(1): "עקרונות כללים ודרכים לקביעת אמות מדיה לחלוקה ולקביעה של מכסות חלב ליצרנים קיימים ולמבקשי מכסות חדשים, ובכלל זה הגבלה על הקצאת מכסה ליצרן, קביעת מכסות בשל אי עמידה בהוראות לפי חוק זה, ובלבד שחלוקת המכסות תיעשה על בסיס חלוקת המכסות בשנים הקודמות ולשם השגת משטרות החוק ועל פי שיקולים נוספים לרבות פריסת ההתיישבות ופיתוח הכפר וצמצום פערי מכסות בין יצרנים".

אפרת אביאני: למעשה, התוספת היא: "צמצום פערי מכסות בין יצרנים", זה העיקרון שמשתקף בהערות שהתקבלו בישיבה הקודמת.

אפרת אביאני: אנחנו חושבים שהעיקרון הזה יכול להופיע בחוק בלי לנקוט במונחים מעבר לזה.

אופיר אקוניס: מה זה אומר מבחינתנו?

אופיר אקוניס: מה המשמעות של המשפט "צמצום פערי מכסות בין יצרנים"?

אתי בנדלר: מה שהוצע כאן בוועדה- שתהיה חובה לקבוע מכסות מינימום, שלא  - - מכסות מתחת למכסות המינימום.

אתי בנדלר: משרד החקלאות איננו רוצה לקבוע מפורשות שתהיה חובה לקבוע מכסות מינימום מחייבות, אלא הוא רוצה, בעצם - - מדובר כאן בהסמכה לקביעת תקנות, תקנות שיובאו, בין היתר, לאישור ועדת הכלכלה של הכנסת.

אתי בנדלר: מה שהוא מציע שהעיקרון המנחה יהיה צמצום הפערים בין המכסות שניתנות ליצרנים שונים, והדבר יביא בהכרח לכך שגם אם בשנה מסוימת  לא ניתן להבטיח קביעת מכסת מינימום, על כל פנים, המגמה הזו של צמצום הפערים תנחה את המשרד בקביעת התקנות או בקביעת העקרונות על ידי השר.

שייקה דרורי: למעשה, זה פתרון מנחה לתקנות כפי שצפתה היועצת המשפטית.

שייקה דרורי: כל הסעיף הזה מפנה לתקנות ושם זה צריך להיקבע.

שייקה דרורי: צריך לזכור שבלתי אפשרי להחליט בחוק מכסת מינימום, כי אם חס וחלילה הצריכה תרד – וזה קרה לנו, בין 2000 ל-2005, אז אנחנו בבעיה.

שייקה דרורי: לכן, מכסת הבסיס, לא מכסת המינימום – כל הזמן עולה.

שייקה דרורי: בסך הכל, כפי שציינתי – אני רק אזכיר מספר אחד - בין 2006 כשמכסת הבסיס היתה 259 אלף ליטר, ב-2010 היא 370 אלף, גידול של 43%.

שייקה דרורי: בסך הכל הכיוון הוא מאד ברור – לצמצם את הפערים בדיוק כמו שמציע משרד החקלאות.

שייקה דרורי: אנחנו נותנים, דרך אגב, גם גג לגדולים לא לגדול מדי, אבל את הקטנים צריך להעלות למעלה.

שייקה דרורי: זה מה שנעשה בחמש השנים האחרונות, וחייב להמשיך להיעשות, ולו מהבחינה שאי אפשר לנהל ענף כענף אחד, כשהפערים גדלים.

שייקה דרורי: הפערים חייבים להצטמצם, לכן זה מפנה לתקנות, שהתקנות תהיינה מחויבות לקבוע צמצום הפער.

אופיר אקוניס: הערות נוספות?

אופיר אקוניס: בבקשה.

רחמים אליהו: בישיבה הקודמת התעכבנו על הסעיף הזה.

רחמים אליהו: הפירוש של "יצומצם הפער" זה רק אחיזת עיניים, שום דבר ולא יותר.

רחמים אליהו: צריך לקבוע מספרים.

רחמים אליהו: אם לא- לא יגיעו לדבר הזה.

רחמים אליהו: כל חברי הכנסת דיברו שתהיה פגישה עם הגופים – עם מועצת החלב - -

אופיר אקוניס: ולא התקיימה?

רחמים אליהו: לא התקיימה.

רחמים אליהו: אנחנו מצלצלים אליהם, אין טלפונים.

רחמים אליהו: לא ישבו אתנו.

רחמים אליהו: הלכו ועשו תיקונים כאן בלי ידיעתנו.

רחמים אליהו: אתמול באינטרנט אנחנו רואים שיש תיקונים.

רחמים אליהו: בשביל זה לא צריך לשבת עד שלא יישבו ויסכמו עם הרפתנים הקטנים שהם לפחות שליש מהרפתנים בארץ, אחרת – בסעיפים האלה לא נתקדם בכלל.

שלום שמחון: אני לא מציע לנצל את שולחן הוועדה כדי לחשוב שיהיה אפשר לקבוע מספר בחוק.

שלום שמחון: זה לא לטובתך, כי בסופו של דבר מה שיקרה זה בדיוק ההפך.

שלום שמחון: אתה לא יכול לכפות על אף אחד את מה שאתה רוצה, כיוון שבפועל אפשר גם לא לחלק יותר מכסות לעולם, ואז השוק החופשי יעשה את מה שהוא צריך לעשות.

שלום שמחון: אם אתה רוצה להכתיב למי שיישב במשרד החקלאות את קביעת המדיניות, את פריסת האוכלוסייה, את פריסת ההתיישבות, את חלוקת המכסות -אתה גורם לכך שבסופו של דבר לא תהיה חלוקת מכסות כלל, והמשמעות היא שהגדולים ימשיכו לגדול.

שלום שמחון: אני לא מציע לך לנצל את זה באופן בוטה, כמו שאתה מנסה, כרגע.

שלום שמחון: אל תנצל את העובדה הזו.

שלום שמחון: אם זו המשמעות של העניין מבחינתי אפשר לדלג לסעיף הבא.

שלום שמחון: אני אומר לך יותר מזה- גם לא תהיה התייעצות.

איציק שניידר: התיקון שמציע משרד החקלאות מקובל, הוא בהחלט בכיוון הנכון.

איציק שניידר: אני מציע – ואולי זו הצעה שגם חבריי יוכלו להצטרף אליה, וכדי להרגיע קצת את החששות, אני מציע שייאמר לפחות בפרוטוקול, על ידי מנכ"ל מועצת החלב או נציג של משרד החקלאות שבתקנות ייקבעו מכסות מינימום לענפי הבקר והצאן וביחד עם התוספת של הסעיף נראה לי שזה יכול להניח את דעת הצדדים ואפשר להתקדם.

יעקב כץ: למען הסר ספק, התאחדות מגדלי הבקר, ואני, העומד בראשה, תומכים בסעיף הזה כפי שהוא מופיע כאן.

שייקה דרורי: נכון להיום מכסות הבסיס הן 369 וחצי, בכבשים זה 70 אלף ובעזים זה 100 אלף – אלה המספרים היום.

שייקה דרורי: המספרים גדלו ואני מניח שכולנו רוצים שימשיכו לגדול.

ישראל חסון: יש תשובה כבר ממשרד החקלאות לגבי עמדתם בבג"ץ?

אפרת אביאני: אתמול העברנו את התגובה של המדינה לבג"ץ ליועצת המשפטית של הוועדה.

אפרת אביאני: אני אומר בקצרה: עמדת המשרד היא שהתכנון בענפי הצאן, בענף העזים ספציפית, שאליו מתייחסת העתירה – הוא שריר וקיים.

אפרת אביאני: אין שינוי בעמדת משרד החקלאות.

אפרת אביאני: העובדה שמונתה ועדה פנימית לבחון את הרציונאלים לתכנון לא משנה מעמדת המשרד, בשלב הזה, וזו העמדה שנמסרה לבג"ץ, וזו העמדה שאנחנו מוסרים כעת לוועדה.

אופיר אקוניס: נדמה לי שאם להיות מאד כוללני -ההימור של יושב-ראש הקואליציה קורה.

אופיר אקוניס: נדמה לי שהוא צדק.

אופיר אקוניס: זה היה כל-כך סוער ודרמטי בפעם הקודמת -  -

אתי בנדלר: אני רוצה להתייחס בכל זאת לשאלתו של חבר הכנסת חסון.

אתי בנדלר: אני רוצה לקרוא סעיף אחד מתוך עמדת המדינה בתשובה לבג"ץ.

אתי בנדלר: סעיף 33, לאחר שנאמר שהשר מינה צוות מקצועי, נאמר בתגובה כדלקמן: "על הצוות המקצועי להעביר המלצותיו למשיב 2..

אתי בנדלר: "  – שהוא השר – "...

אתי בנדלר: עד ליום ה-1 לספטמבר, 2010 ומטרתו, כאמור, הינה לבחון את מדיניות התכנון הקיימת ואת ישומה, את האינטרסים הציבוריים העומדים בבסיס מדיניות התכנון הקיימת ואת השאלה האם ראוי להמשיך במדיניות הנוכחי, לשנותה או לבצע בה התאמות".

אתי בנדלר: זו העמדה של המדינה כפי שבאה לידי ביטוי בתשובתה לבג"ץ.

אתי בנדלר: אשר על כן, נכון מה שאומרת אפרת אביאני שברגע זה אין שינוי במדיניות, אבל בד בבד ראוי להדגיש שהמדיניות הזו נבחנת, והשר יבחן אותה לאור המלצות הצוות כפי שיוגשו לו, ב-1 לספטמבר, אם יעמדו בלוח הזמנים.

ישראל חסון: זה רחוק מאד מלהיות  - -

אפרת אביאני: כנראה שהצוות לא יסיים את עבודתו ב- 1 לספטמבר, זה ייקח עוד קצת זמן.

אפרת אביאני: רק השבוע נמסרה הודעה לציבור, הוא הוזמן לפנות לוועדה ולהגיש עמדות.

אפרת אביאני: זו בעיה שבוחנת מדיניות בענף שלם, אני מניחה שזה ייקח עוד זמן.

אופיר אקוניס: היו לכם עוד הערות?

אופיר אקוניס: עוד תיקונים?

אפרת אביאני: כן.

אפרת אביאני: לסעיף 11(ב)(3) " הדרכים שבהן תווסת מועצת החלב בעצמה או באמצעות מחלבות חלב במכסה בין עונות השנה ובין ימות השבוע, ואופן מימון הוויסות, ובלבד שהוראות של המועצה לעניין יצור ומכירה של מוצרי חלב או מוצרים אחרים שיוצרו מחלב, למעט חומרי גלם חלביים – לא יינתנו אלא בהסכמת המחלבה הנוגעת בדבר.

אפרת אביאני: (4) הדברים שבהן תטפל מועצות החלב, בעצמה או באמצעות מחלבות, בחלב עודף ובעודפי חלב במכסה, לרבות הוראו שתיתן המועצה לעניין זה ובכלל זה הוראות לפינויים או להשמדתם ואופן מימון פעולות אלה, ובלבד שהוראות של המועצה לעניין ייצור או מכירה של מוצרי חלב או מוצרים אחרים שיוצרו מחלב, למעט חומרי גלם חלביים לא יינתנו אלא בהסכמת המחלבה הנוגעת בדבר;"     	 התוספת הזו היא רק למען הסר ספק, בעקבות ההערה של נציגי "תנובה" בדיון הקודמת.

אפרת אביאני: אין צורך להסביר.

אפרת אביאני: מבחינתנו זה מספק את ההערה, ואפשר להתקדם.

גבי וייל: אני מנהל כספים בחברת "גבינות הכפר", מחלבה קטנה שקולטת  כ-8 מיליון ליטר חלב לשנה.

גבי וייל: יש לנו הסתייגות, בקשה להוספה  לסעיף 11(ב)(2) לחוק הקיים.

גבי וייל: הסעיף מאד קצר, ומדבר על אישור התקשרות בין יצרנים למחלבות לתקופה העולה על 3 שנים.

גבי וייל: בקשתנו שתהיה תוספת לחוק שמדברת על כך שכאשר סיום החוזים בין היצרנים למחלבות  -ייקבע בהתאם למועדים בהן מתירה מועצת החלב ליצרנים להחליף מחלבה.

גבי וייל: הנוסח הזה הוא מאד חשוב, ואני אסביר את דבריי.

גבי וייל: בהתאם לפרקטיקה הנהוגה היום –מועצת החלב --  באופן קבוע, אחת לשנה, בהן רשאי יצרן להחליף מחלבה.

גבי וייל: כיום זה עומד, עד כמה שאני יודע, בתחילת שנה אזרחית.

גבי וייל: במצב דברים זה, במידה ותאריך סיום ההתקשרות בין היצרן למחלבה אינו זהה לתאריך בו ניתן יהיה לחליף מחלבה על פי הוראות מועצת החלב, בעצם נוצר מצב שמחלבות קטנות המבקשות להעביר אליהן יצרנים נתקלות בסירוב של יצרנים, וסירוב מוצדק כי זה נובע מחשש מוצדק את אותם יצרנים, שכן עליהם להמתין עד לאותו מועד אשר נקבע על ידי מועצת החלב בהקשר זה.

גבי וייל: זה מהווה תמריץ שלילי להחלפת המחלבות במועדים הנקובים בהצעת החוק.

גבי וייל: אם תרצו אני מוכן לתת דוגמה.

גבי וייל: למשל, יכול להיות שיצרן יתקשר עם מחלבה לתקופה של שלוש שנים, בהתאם להצעת החוק, תקופה שמסתיימת ב-31 במרץ, 2011.

גבי וייל: ומנגד, בהתאם להנחיות מועצת החלב ניתן להחליף מחלבה רק ב- 1.1.2012.

גבי וייל: במצב הדברים הזה היצרן למשל יימנע מהאפשרות להחלפת מחלבה, שכן אין הוא מעוניין להגיע למצב שבו הוא מוצא את עצמו ללא מחלבה לתקופה של 9 חודשים.

יעקב כץ: כמה חלב גולמי אדוני קולט בשנה - - ?

קריאות: - -

קריאה: מה אתה בא לפה, לנהל אותנו?

אתי בנדלר: זו התשובה העניינית לדבריו?

גבי וייל: יש גבול לכל תעלול.

גבי וייל: כפי שגם ניתן ללמוד מדברי ההסבר להצעת החוק בנוסח המקורי, המטרה שעומדת מאחורי הסעיף, ואני מצטט, זה – לעודד תחרות בתחום, בין השאר לפי סעיף – בעבר זה היה 10(ב)(2) המוצע, ייקבעו התקנות מגבלות על התקשרויות ארוכות טווח בין מחלבות ליצרנים, כדי למנוע מצב של צבירת כמויות גדולות של חלב גולמי אצל מחלבות מסוימות באמצעות התקשרויות ארוכות טווח עם יצרנים רבים באופן שיפגע בתחרות ובפעילותן של מחלבות אחרות.

גבי וייל: לאור האמור לעיל, לצורך עידוד התחרות בתחום ועידוד התפתחותן של מחלבות קטנות אנחנו מגישים את הבקשה להוספת אותם  - - כפי שאמרתי קודם, כאשר סיום החוזים בין היצרנים למחלבות ייקבע בהתאמה למועדים בהם מתירה מועצת החלב ליצרנים להחליף את המחלבה.

גבי וייל: אם לא כן – הסעיף הזה הוא בעצם מיותר.

ערן אטינגר: מדובר בהערת ביצוע מובהקת.

ערן אטינגר: הסוגיה הזו מצריכה פתרון, הפתרון יינתן במסגרת התקנות.

ערן אטינגר: העיקרון של הגבלה על תקופה נמצא בחוק ואני מציע לפרוטוקול במסגרת התקנות - אנחנו ניתן יחד עם מועצת החלב מענה לפערי הזמן האלה שבין החוזים ובין השנה הקלנדרית של המכסות.

אתי בנדלר: דהיינו – אתה אומר שהתקנה צודקת ואתם מתחייבים לתת פתרון לבעיה הזו במסגרת התקנות.

אופיר אקוניס: האם יש הערות נוספות לסעיף 11?

אופיר אקוניס: אנחנו נצביע על הסעיף עם השינויים שהוכנסו היום ופורטו כאן על ידי משרד החקלאות, ועל ידי הייעוץ המשפטי של משרד החקלאות.

אופיר אקוניס: מי בעד?

אופיר אקוניס: מי נגד?

אופיר אקוניס: חבר הכנסת חרמש מצביע במקום חבר הכנסת אלי אפללו, חבר הכנסת אלקין במקום חבר הכנסת דנון.

אופיר אקוניס: אין מתנגדים, הסעיף אושר.

אופיר אקוניס: אנחנו עוברים לסעיף 12.

אפרת אביאני: סעיף 12.

אפרת אביאני: אני אקרא ואחר כך אסביר.

אפרת אביאני: " סימן ב': קביעת מחירים  קביעת מחירים 12.

אפרת אביאני: (א) חוק הפיקוח על מחירים מצרכים ושירותים, התשנ"ו-1996 (להלן- חוק הפיקוח), יחול על חלב בקר במכסה, על חומרי גלם חלביים ועל שירותי ייבוץ וחיבוץ של חלב בשינויים אלה: (1) על אף האמור בסעיף 9 לחוק הפיקוח, השרים יקבעו בתקנות, עקרונות לקביעת המחירים בצו האמור בסעיף קטן (ב); (2) על אף האמור בסעיף 12(ג) לחוק הפיקוח, קביעת מחירים מזערים לפי סעיף זה אינה טעונה את אישור הממשלה; (3) סעיף 13(א) לחוק הפיקוח ייקרא כאילו במקום "מחיר מזערי – הגבוה מביניהם" נאמר "מחיר מזערי – יועבר לשרים פירוט הדעות של חברי הוועדה,.

אפרת אביאני: (ב) לשם השגת מטרות חוק זה, יקבעו השרים, בצו לפי פרק ה' לחוק הפיקוח –  (1) מחירים מזעריים שעל מחלבה לשלם ליצרן בעבור חלק בקר במכסה (בסימן זה- המחירים המזעריים); (2) מחירים מרביים לחומרי גלם חלביים ולשירותי ייבוש וחיבוץ של חלב (בסימן זה – המחירים המרביים); (3) הדרכים לעדכון המחירים האמורים בפסקאות (1) ו-(2)".

אפרת אביאני: המטרה העיקרית של הסעיף הוא לעגן את מה שנקרא –מחיר המטרה, מחיר המטרה הוא אחד מעמודי התווך של התכנון בענף, והיום הוא לא מעוגן בשום  חקיקתי, הוא למעשה מבוסס בהסכמות ארוכות שנים בין הצדדים.

אפרת אביאני: מחיר המטרה הוא מחיר ננימום שאותו מחויבות מחלבות לשלם ליצרנים עבור ליטר חלב במכסה.

אפרת אביאני: אנחנו נוקטים בו במונח "מחירים מזעריים" ולא "מחיר מזערי" משום שמחיר המטרה הוא מחיר שמתייחס לחלב שיש בו שיעורים נורמטיביים של חלבון ושומון, ובעצם המחירים האמיתיים הם משתנים בהתאם לחלב שמשווק.

אפרת אביאני: הסעיף בעצם מפנה למנגנון קביעת המחירים שקיים כבר בחוק הפיקוח על מחירי מצרכים ושירותים ומכיל עליו את המנגנון ואת הכללים.

אפרת אביאני: זאת אומרת, המחירים האלה ייקבעו על ידי  ועדת מחירים אבל בשינויים מסוימים.

אפרת אביאני: זאת אומרת, ועדת המחירים תקבע את מחיר המטרה בהתאם לעקרונות שייקבעו בתקנות.

אפרת אביאני: אין צורך באישור הממשלה למחיר מינימום, שזה מה שחוק הפיקוח דורש, מכיוון שחוק החלב קובע את זה, החוק הזה ייקבע את זה, והסדר מיוחד לעניין מחלוקת על מחיר מזערי.

אפרת אביאני: בנוסף אנחנו קובעים כאן מחירי מקסימום לחומרי גלם חלביים ולשירותי ייבוש וחיבוץ של חלב, שכרגע מסופקים רק על ידי מחלבת "תנובה", וצריך לפקח על המחירים האלה בגלל המעמד של חברת "תנובה" כמונופול בתחום הזה.

אפרת אביאני: זה בעיקרון מה שאומר ההסדר.

אפרת אביאני: כדי להשלים את התמונה יש לומר שבסעיף 40 לחוק יש הוראת מעבר שאומרת שבעצם ההסדר בסעיף 12 לא נכנס לתוקף מייד עם תחילתו של החוק, אלא במשך 6 שנים מיום תחילתו של החוק יחול הסדר אחר, וההסדר הזה ייקבע גם הוא בתקנות שיעגנו את מנגנון העדכון של מחיר המטרה כפי שהוא קיים היום, ואליו אנחנו נגיע כשנגיע לסעיף 40.

אופיר אקוניס: הערות?

אופיר אקוניס: מי בעד סעיף 12?

אופיר אקוניס: מי נגד?

אופיר אקוניס: אין נמנעים, תודה רבה.

אופיר אקוניס: הסעיף אושר.

אפרת אביאני: סעיף 13 – "איסור מכירה ורכישה שלא במחיר שנקבע.

אפרת אביאני: 13.

אפרת אביאני: (א) יצרן לא ימכור חלב בקר במכסה ומחלבה לא תרכוש חלב בקר במכסה, במחירים נמוכים מהמחירים המזעריים, ואולם לא יראו מכירה או רכישה שנקבעו לגביהן תמריצים בקשר לאיכות חלב בהוראות לפי סעיף 11(ב9(1), או שניתנו לגביהן הוראות לויסות חלב במכסה בין עונות השנה לפי סעיף 11(ב)(3), כמכירה או רכישה במחיר נמוך מהמחיר המזערי.

אפרת אביאני: (ב) מחלבה לא תמכור ולא תרכוש חומרי גלם חלביים מייצור מקומי או שירותי ייבוש וחיבוץ של חלב, במחירים גבוהים מהמחירים המרביים".

אפרת אביאני: זה סעיף האיסור.

אפרת אביאני: אלה הסעיפים שאוסרים על מכירה ורכישה במחירים ששונים מהמחירים שנקבעו לפי סעיף 12.

אפרת אביאני: לגבי הסיפה של סעיף 13(א) אני רוצה להסביר - שבעצם אנחנו מסבירים שאפשר לשלם, יש מצבים שבהם משולם ליצרן מחיר שהוא נמוך ממחיר המטרה כפי שהוא ייקבע וזה בגלל מנגנון התמריצים שהמועצה משתמשת בו בקשר לאיכות חלב ובקשר לוויסות חלב בין עונות השנה.

אפרת אביאני: המועצה משתמשת במחירים כאמצעי לתמרץ ייצור חלב בתקופה שחסר חלב, וכדי לתמרץ יצרנים ליצר חלב באיכות גבוהה יותר, ולכן ייתכן מצב שבו יימכר חלב במחיר שהוא נמוך ממחיר המטרה ולכן חשוב לציין את הסייג הזה, שמכירה במצב כזה היא לא עבירה על החוק.

אופיר אקוניס: הערות?

אופיר אקוניס: מי בעד הסעיף?

אופיר אקוניס: אין נמנעים, אין נגד, הסעיף אושר.

אפרת אביאני: סעיף 14- אמות מידה למחירי מוצרי חלב.

אפרת אביאני: "14.

אפרת אביאני: על אף האמור בסעיף 9 לחוק הפיקוח, לצורך קביעת מחירים למוצרי חלב לפי פרק ה' לחוק הפיקוח, תקבע ועדת המחירים כהגדרתה בחוק האמור, אמות מידה שיקבעו, בין השאר, כי עדכון מחירי מוצרי החלב כאמור יבוצע בהתאם למועדם ולשיעורם של השינויים המצטברים במחירים המזעריים של חלב בקר במכסה".

אפרת אביאני: הסעיף הוא מה שמוכר כסעיף הלינקג', הקשר מחיר המטרה למחיר מוצרי החלב שבפיקוח.

אפרת אביאני: כידוע, חלק ממוצרי החלב הם בפיקוח של מחירים, בדרך כלל מוצרי היסוד, ולכן חשוב, כדי להבטיח את הרווחיות של המחלבות, שמצד אחד מחויבות למחיר המטרה ומצד שני למחירים מרביים לצרכן - יש פה סעיף שקושר בין עדכון מחיר המטרה, בין מועדו ושיעור השינוי, לבין השינויים במחירים של המוצרים בפיקוח.

יצחק בן דוד: אני רוצה להוסיף שזה נובע מזה שעדכון מחירים לצרכן מתבצע פעם בשנה , בדרך כלל, ועדכון מחירי מטרה ליצרנים מתבצע פעם ב- 6 חודשים.

אופיר אקוניס: הערות לסעיף 14?

אתי בנדלר: ברור שסעיף 14 מדבר רק על עדכון מוצרי החלב שבפיקוח.

אתי בנדלר: כן?

אתי בנדלר: אז אנחנו נבהיר את זה כמובן בנוסח.

אפרת אביאני: כן.

אפרת אביאני: אמרתי – "עדכון מוצרי החלב כאמור".

אפרת אביאני: מוצרים שכבר נמצאים בפיקוח.

אופיר אקוניס: הערות?

אופיר אקוניס: מי בעד?

אופיר אקוניס: מי נגד?

אופיר אקוניס: אושר.

אפרת אביאני: "פרק ד': מועצת החלב מטרות מועצת החלב ותפקידיה 15.

אפרת אביאני: (א) מועצת החלב תפעל לקידום ולמימוש מטרות חוק זה, והיא תהיה מוסמכת- (1) להסדיר את ייצור החלב ושיווקו לציבור; (2) לעודד, ליזום ולממן פעולות הדרושות לפיתוח ולייעול ענף החלב, ובכלל זה ביצוע מחקרים, הדרכה מקצועית וביטוח המקנה; (3) לעודד צריכת חלב ומוצריו ופרסומם; (4) לתמוך בפעולות ארגונים יציגים המבוצעות לקידום ופיתוח כלל משק החלב בהתאם למטרות מועצת החלב לפי חוק זה ולפי מבחנים שוויוניים.

אפרת אביאני: (ב) מטרות מועצת החלב, שפורטו במסמכי היסוד, יהיו מטרות ציבוריות בלבד, כאמור בסעיף קטן (א)".

אפרת אביאני: אחד הפרקים היסודיים - -

אופיר אקוניס: זה לא הוגדר עד עכשיו?

אפרת אביאני: לא.

אופיר אקוניס: מועצת החלב – איך עובדת עד עכשיו?

אפרת אביאני: הגדרנו את מועצת החלב.

אפרת אביאני: מטרת הסעיף הזה היא בעצם לעגן את המטרות של מועצת החלב, שהיא, בעצם, תקבל עיגון סטטוטורי פה.

אפרת אביאני: יש לה מעמד סטטוטורי מכוח החוק הזה.

אפרת אביאני: חשוב שיובהר שהמועצה מוסמכת לפעול רק למטרות שנקבעו בחוק והמטרות האלה צריכות להיות ציבוריות בלבד, לא מטרות פרטיות, לא מטרות רווח.

ישראל חסון: אנחנו דיברנו על הסוגיה של הייצוא.

ישראל חסון: האם הסמכויות של המועצה הם גם  בתחום הייצוא?

ישראל חסון: אנחנו רוצים לעודד את הפרסום של מוצרי החלב הישראלים בחו"ל.

ישראל חסון: יש לכם סמכויות?

ישראל חסון: יש לכם תקציב?

ישראל חסון: לפי הסעיף הזה.

שייקה דרורי: בגדול יש לנו אפשרות.

שייקה דרורי: תקציבים זה עניין שמועצת המנהלים צריכה לקבל החלטה.

ישראל חסון: השאלה היא האם אתה הופך להיות הכתובת שלי ממחר, בנוגע לייצוא.

שלום שמחון: במשרד החקלאות יש סעיף תקציבי נפרד שנקרא -קד"מ, שעוסק בקידום מכירות בחוץ לארץ.

שלום שמחון: אנחנו מעבים אותו מדי שנה, וכל ענף שפונה אנחנו דנים בבקשה שלו לתכנית הייצוא שלו ומסייעים לו בכסף, מסייעים לו בתקציב על מנת לעודד את הייצוא.

ישראל חסון: ההגדרה פה זה "מטרות מועצה".

ישראל חסון: במטרות המועצה – אני רוצה לדעת מה התחום שלה, אני רוצה לדעת אם היא הכתובת שלי לשאלה בעוד חצי שנה - -

שלום שמחון: אז אני מנסה להגיד לך בעדינות – אני חושב שהמדינה צריכה לתמוך.

שלום שמחון: כל מה שהמועצה עושה, בסוף, המועצה הזו לא נהנית מתקציבי מדינה.

שלום שמחון: המועצה גובה מהמגדלים שנמצאים פה כסף, ובכסף הזה היא עושה את הפעולות הרגולטוריות של עצמה.

שלום שמחון: אם אתה עכשיו מפיל עליה זה אומר שאתה לוקח מאחד כמו יעקב בכר, שהוא לא יצואן, ומעביר כסף למישהו אחר שהוא כן יצואן.

שלום שמחון: זה עניין פנימי של האם המועצה תחליט, לא בכפיה.

שלום שמחון: אני עדיין חושב שהמסלול הוא דרך תקציב משרד החקלאות ובהחלט אם המשרד יראה לנכון להפיל עליך את הפעולה הזו הוא יתמוך בה, כפי שהוא עושה - -

ישראל חסון: לך יש סמכות, בעקבות החוק הזה – בהנחה שהוא - - לפי החוק הזה, האם מותר לי לפרש שחלק מתפקדיו זה לא לעודד ייצוא של חלב ומוצריו?

שלום שמחון: כן.

ישראל חסון: האם יש לך לפי החוק הזה סמכות להעביר למועצת החלב תקציב ממדינת ישראל שיקדם את הנושא הזה?

שלום שמחון: כן, אני גם עושה את זה כרגע בענפים אחרים.

אופיר אקוניס: הוא שואל – לפי החוק - -

שלום שמחון: גם עכשיו אני יכול להעביר.

אופיר אקוניס: מה, כדי לקדם את מוצרי החלב הישראלים?

שלום שמחון: בחוץ לארץ, כן.

אופיר אקוניס: וזה נעשה?

שלום שמחון: נכון לרגע זה זה לא נעשה, כיוון שהייצוא נעשה על ידם, על ידי החברות עצמן.

יעקב כץ: אני רוצה לומר שני דברים.

יעקב כץ: לחבר הכנסת חסון – צריך להודות, חבר הכנסת חסון, שלא בטוח שיש לנו יתרונות משמעותיים בייצוא, וזה מכספנו.

יעקב כץ: שנית, מועצת החלב היא גוף רגולטורי שעיקר עיסוקה הוא תכנון וויסות ולא פרסום ושיווק, שאת  זה אנחנו משאירים לחברינו במחלבות.

יעקב כץ: למרות מה שאמרתי, העיר לי חברי צבי, והוא צודק – תקרא את סעיף2,  בסך הכל נותן איזשהו פתרון.

יעקב כץ: נכון שהוא לא אומר בצורה ברורה "ייצוא".

יעקב כץ: תזכור שהיום, כמדיניות, לייצוא אנחנו מתייחסים כאל פינוי.

אופיר אקוניס: אנחנו מבינים שזה לשוק המקומי.

יעקב כץ: צריך להבין שהיתרונות שלנו בייצוא - -

ישראל חסון: אני לא אוהב את התשובות שלך גם למחלבה הקטנה וגם עכשיו.

ישראל חסון: יתרון זה דבר שאפשר לפתח, ויתרון גם יכול להתפתח, לא במסות הגדולות אלא גם בנישות קטנות.

ישראל חסון: ואני חושב שככה גם יוצרים שוק, גם בונים שוק, וגם מפתחים שוק.

ישראל חסון: עכשיו – השאלה של כל הדיון הזה היתה, כל מה שאני שאלתי זה: האם אתה הכתובת שלי.

ישראל חסון: אם התשובה היא- לא, אז הבנתי.

ישראל חסון: אם התשובה היא כן – גם הבנתי.

ישראל חסון: רק הבנתי מה המנגנון שמוביל לזה.

ישראל חסון: כשאתה בא ואומר שאין לך יתרון בייצוא- היום אין לך יתרון.

ישראל חסון: תפתח יתרון.

ישראל חסון: לא היה לנו יתרון בקשת של שווקים, ופיתחנו.

ישראל חסון: אז אם אתה אחראי, על-פי מה שכתוב פה, לנושא זה, לעודד צריכת חלב ומוצריו ופרסומם, אני שאלתי מה התחום שלך.

ישראל חסון: אם תגיד לי שאתה רק בארץ, הבנתי.

שלום שמחון: חבר הכנסת חסון.

שלום שמחון: בסך הכל המטרה של הייצוא היא חשובה וחיונית, וגם ראשי חברות החלב יודעים שאני מוכן לדון אתם בתוכניות לקידום מכירה בחוץ לארץ.

שלום שמחון: עכשיו אני אומר, לבקשתך לצורך הפרוטוקול – אנחנו נדאג שבתקציב המועצה הבא שיהיה, ייועד תקציב  "פיפטי פיפטי" עם משרד החקלאות לטובת קידום הייצוא גם של מחלבות קטנות.

ישראל חסון: יפה.

יעקב כץ: אנחנו שמים את שתי ידינו.

יואב צור: מועצת החלב היתה עד היום מועצת החלב והבשר.

יואב צור: מה שמפריע לי פה זה בעצם

אופיר אקוניס: לא קיבלתי שום - -

יואב צור: היתה, וגם טיפלה בנושא הבשר.

יואב צור: מדוע חשוב הבשר?

יואב צור: הרי לכאורה כשמדברים על חלב זה לא כל כך חשוב.

יואב צור: אבל מדוע זה כן חשוב, כי אל"ף, יש מצבים למשל שמועצת החלב, למשל, מטפלת בעודפי פרות בשביל לווסת שוק, וזה, פה, יכול להימנע ממנה או שתיחסך ממנה היכולת לנגוע בזה.

יואב צור: דבר שני, הפרות ממליטות גם עגלים וגם עגלות, והעגלים זה שוק שצריך לטפל בו.

יואב צור: ומדוע?

יואב צור: – הוא משפיע על מחירי הבשר במשק, הוא משפיע על מחיר המטרה, ומועצת החלב לאורך כל השנים טיפלה בנושא, והיו לה תקציבים מיוחדים לטפל בשוק, לטפל בשיווק, ופתאום נשארנו בלי כלום.

יואב צור: החוק הזה מבטל את כל התמיכה.

שייקה דרורי: ראשית, אין בעיה.

שייקה דרורי: אם נחזור למטרות שהוקראו – זה לפתח את הענף, וזה קשור לזה.

שייקה דרורי: מועצת הבשר היא עוד מועצה.

שייקה דרורי: אנחנו נשמח לבוא עם חוק לפה.

שייקה דרורי: היא עוד מועצה.

שלום שמחון: מה אתה רוצה, שאני אקים עוד מועצה חדשה לבשר?

שייקה דרורי: יש מועצה, כבוד השר.

שייקה דרורי: יש מועצה.

שייקה דרורי: אני למעשה מפנה את זה לסעיף 2, למטרות החוק, ואין לזה שום דבר עם סעיף 14 איפה שאנחנו נמצאים.

שייקה דרורי: זה לא נוגע לסעיף הזה.

שייקה דרורי: יואב צור צודק, המועצה צריכה לטפל בזה והיא מטפלת בזה.

שייקה דרורי: התקציבים שבאו בעבר ירדו, לצערנו.

שייקה דרורי: הלוואי והיו תקציבים.

שלום שמחון: - - - להוסיף סעיף שאומר שנוכל להטיל עליהם סמכויות נוספות, או דברים כאלה.

אתי בנדלר: באיזה תחום?

שלום שמחון: בתחום הבשר.

קריאה: שמועצת החלב תכיר גם בארגון יציג לעניין מפטמי עגלים, ובזה נפתרה הבעיה.

ערן אטינגר: החוק הזה צריך להתקדם בגלל הרגולציה בענף החלב.

ערן אטינגר: לתחום הבשר אין רגולציה.

ערן אטינגר: ככל  - -

אופיר אקוניס: אבל מר צור העלה דבר מעניין –הוא אמר שהיא עסקה בדבר, ולפי החוק החדש היא בעצם לא עוסקת, אם הבנתי נכון את דבריו.

ערן אטינגר: ככל שהמועצה, העמדה שלה תהיה שהפעולות בתחום הבשר מקדמות ומשרתות את ענף החלב, הסמכות שהוגדרה בחוק היא סמכות רחבה.

ערן אטינגר: היא תוכל לעסוק גם בתחום הזה.

ערן אטינגר: ככל שמדובר בפעולות שמנותקות ממשק החלב, על זה צריך חקיקה אחרת, צריך לחשוב על זה, אבל ככל שמדובר פה בפעולות – ואני מבין שזה פעולות שלמעשה נגזרות ממשק החלב - -

קריאה: By product.

ערן אטינגר: נכון,   ולכן זה נופל בגדר הסמכות הרחבה שלה.

אתי בנדלר: אני חושבת שאני תומכת בתשובתו של מר אטינגר.

אתי בנדלר: ככל שמדובר בהסדרה של משק החלב ברור שכל הפעולות הכרוכות בהסדרת משק החלב, ובכלל זה טיפול בבשר, שזה כרוך בהסדרת משק החלב זה נכנס ממילא למטרות, ומה שמנותק – לא ראוי שמועצת החלב תעסוק בכך.

איציק שיינר: סעיף 15(4)- בנוסח הקודם היה לתמוך בפעולות ארגונים ייצוגיים ולשתף אתם פעולה.

איציק שיינר: שלושת המילים האלה הושמטו: "לתמוך בפעולות ארגונים יציגים ולשתף עמם פעולה".

איציק שיינר: אני חושב שלאף אחד לא תהיה בעיה להכניס את זה.

אופיר אקוניס: לי אין התנגדות.

אופיר אקוניס: תכניס את צמד המילים האלה.

אופיר אקוניס: ליועצת המשפטית של הוועדה וגם לשר אין בעיה עם זה.

אתי בנדלר: "לתמוך בפעולות ארגונים יציגים...."

אתי בנדלר: - -

אופיר אקוניס: "..

אופיר אקוניס: ולשתף עמם פעולה".

אופיר אקוניס: המובן מאליו מוטב שייאמר.

שלום שמחון: אני רק מקווה שמי שמקבל ממני כסף מבין שהוא צריך לשתף אתי פעולה ולא רק אני אתו.

אופיר אקוניס: אתמול היה דיון פילוסופי מעניין בוועדה, חבל שלא היית פה – האם היוצרים שעושים סרטים צריכים רק לקבל את הכסף מהמדינה ולעשות סרטים נגד המדינה, או שלפעמים הם יכולים לאזן ולקבל כסף וגם לעשות סרטים בעד המדינה.

אופיר אקוניס: זה היה דבר מאד מעניין, ויכוח מרתק.

אופיר אקוניס: אפשר להוסיף את המילים שביקש מר שניידר.

אופיר אקוניס: הערה  נוספת לסעיף 15, ונצביע.

רחמים אליהו: אני חוזר לסעיף 5(ג)(1) - -

אופיר אקוניס: הסעיף סגור.

רחמים אליהו: אז אין הסכמה על סעיף 5?

רחמים אליהו: לא הכניסו את זה להצבעה.

אופיר אקוניס: אני הודעתי שעל כל הסעיפים שאין עליהם הסכמה, ולא הוצבעו, אנחנו נגיע אליהם ונחזור אחורה.

רחמים אליהו: אבל גם על סעיף 11 לא היתה הסכמה ובכל זאת - - גם שם לא היתה הסכמה.

רחמים אליהו: זה שורש העניין.

רחמים אליהו: הולכים כאן לשחוט את הרפתות הקטנות.

רחמים אליהו: השר מבין ברפת כמו שאני מבין בחלל.

רחמים אליהו: בביצים ובעופות הוא מבין אבל ברפת הוא לא מבין.

רחמים אליהו: כל הרפתנים הקטנים - -

שי חרמש: 10 שנים בתפקיד והוא לא הצליח ללמוד?

רחמים אליהו: אתה בניגוד עניינים כאן כי אתה קיבוצניק.

רחמים אליהו: יש לך גם רפת.

רחמים אליהו: אפללו אמר לי שהודיעו לו מוועדת הכנסת הוא לא יכול להשתתף בגלל שהוא גר בתל עדשים, בשכירות.

רחמים אליהו: אתה - -

אופיר אקוניס: סליחה.

אופיר אקוניס: אתה קיבלת זכות דיבור לסעיף 15.

אופיר אקוניס: אין הערות לסעיף 15?

אופיר אקוניס: אני מעמיד אותו להצבעה.

אופיר אקוניס: אני יוצא מנקודת הנחה סבירה שכל שר שמקבל אחריות למשרדו מבין בכל ההיבטים של המשרד שלו.

אופיר אקוניס: מה זה "הוא לא מבין בזה"?

אופיר אקוניס: אתה תקבע מה הוא מבין?

אתי בנדלר: כיוון שנזרקה כאן איזושהי הערה שיכול להיות שלחבר כנסת שיושב כאן ניגוד עניינים - כל חבר כנסת שמוצא זאת לנכון או כל אחד מהציבור שחושב שלחבר כנסת יש ניגוד עניינים, רשאי לפנות לוועדת האתיקה ולקבל את חוות דעתה.

אתי בנדלר: אני מציעה לא לזרוק סתם אמירות, להטיל דופי בחבר כנסת, שמא הדברים יפורשו בצורה לא ראויה.

אופיר אקוניס: או אם חבר הכנסת מודיע שהוא - -

אתי בנדלר: ודאי.

אתי בנדלר: אם חבר הכנסת מרגיש שהוא נמצא בניגוד עניינים, ודאי, מלכתחילה, שהוא לא משתתף בהצבעות.

אופיר אקוניס: ודאי.

אופיר אקוניס: לא הודיע ואני לא זוכר את הדבר הזה.

גבי וייל: שאלה קטנה: היכן במסגרת החוק מוזכרים מי הם חברי מועצת החלב לעומת סעיף 5(א) שכתוב שם מי הם החברים בוועדת המכסות, מה זה כולל.

גבי וייל: למעשה, פה אני לא כל כך רואה את זה.

גבי וייל: אולי תוכלו ל --  אותי, שמה שעומד מאחורי הדברים זה איך אנחנו בתור מחלבות קטנות נכנסים לייצוג במועצה.

גבי וייל: אני שואל  - -

קריאות: זה לא בסעיף 15.

אופיר אקוניס: תודה.

אופיר אקוניס: אני מעמיד את סעיף 15 להצבעה, עם התיקון שהציע מר שניידר ושהתקבל פה.

אתי בנדלר: אני מקריאה את התוספת, אני רק רוצה להדגיש כדי שיהיה ברור לכל הנוכחים - הנוסח הסופי הוא לא הנוסח שמצביעים עליו כאן, אלא זה ברמה של עקרונות.

אתי בנדלר: הנוסח הסופי יעובד לאחר שהוועדה תאשר את הצעת החוק לקריאה שניה ושלישית, על ידי ועל ידי מחלקת נוסח החוק בלשכה המשפטית, וזה יהיה הנוסח שיונח, בסופו של דבר, לקריאה שניה ושלישית.

אתי בנדלר: על כל פנים, בסעיף 15(4) העיקרון הוא לתמוך בפעולות ארגונים יציגים המבוצעות לקידום ופיתוח כלל משק החלב בהתאם למטרות מועצת החלב לפי חוק זה, ולשתף אתם פעולה בהתאם למטרות מועצת החלב לפי חוק זה ולפי מבחנים שוויוניים.

אופיר אקוניס: מי בעד?

אופיר אקוניס: תודה, אין נגד, אין נמנעים.

אופיר אקוניס: סעיף 15 אושר.

אופיר אקוניס: אנחנו עוברים לסעיף 16.

אפרת אביאני: "שינוי שם המועצה ומסמכי יסוד.

אפרת אביאני: 16.

אפרת אביאני: (א) מבלי לגרוע מהוראות כל דין, שמה של מועצת החלב ומסמכי היסוד לא ישונו אלא באישור השר.

אפרת אביאני: (ב) הוראות לפי חוק זה גוברות על כל הוראה סותרת במסמכי היסוד".

אפרת אביאני: אתמול הייתי בישיבה אצל אתי בנדלר.

אפרת אביאני: קיבלנו הערה שמבקשים להוסיף לסעיף (א) שמסמכי היסוד לא ישונו אלא באישור השר וועדת הכלכלה של הכנסת.

אפרת אביאני: זה מקובל עלינו.

אפרת אביאני: המטרה של הסעיף היא לפקח על פעולותיה- -

אתי בנדלר: אני רוצה להסביר שניתנת כאן, לדעתי – לראשונה בחקיקה, כודאי שחברי הכנסת ישימו לב על כך – ניתנים תפקידים רגולטוריים לחברה פרטית.

אתי בנדלר: אולי זה לא לראשונה, אבל נאמר שבחקיקה המודרנית זה לא מקובל.

אתי בנדלר: נותנים לחברה פרטית להסדיר ענף, לגבות כספים, וכל כיוצא בזה.

אתי בנדלר: לכן יש לשים לב שההוראות שנקבעות בחקיקה צריכות לקחת בחשבון שאותה חברה לא יכולה לעשות, כפי שפועלת חברה בדרך כלל, כפי שפועלת חברה פרטית, כי המחוקק נותן לה סמכות להסדיר ענף, בסופו של דבר- לרבות גביית כספים, אולי הטלת קנסות בהמשך, אינני יודעת מה עוד –להורות למי וכמה לייצר, איך לייצר, עם מי להתקשר ועם מי לא להתקשר.

אתי בנדלר: אלה סמכויות מרחיקות לכת.

אתי בנדלר: לכן, - - לא יכולה לשנות כי השם הוא שם סטטוטורי, ולכן זה לא נראה לי רלבנטי.

אתי בנדלר: אבל המטרות הן מטרות שהחוק קבע בחקיקה הראשית.

אתי בנדלר: לכן, לא נראה לי שאפשר לאשר שינוי במטרות החברה, אלא אם כן יש גם אישור פרלמנטרי לכך.

אופיר אקוניס: אנחנו מודים ליועצת המשפטית.

אופיר אקוניס: אנחנו נעלה להצבעה את סעיף 16 עם התוספת שהציעה היועצת המשפטית, והתקבלה על ידי הממשלה – באישור השר, זה שר החקלאות, כמובן - -

אתי בנדלר: אתם רוצים להשאיר את שמה של מועצת החלב, למרות שהשם הוא שם שקבוע בסעיף 1 לחוק?

אתי בנדלר: נדמה לי שזה מיותר.

אתי בנדלר: בסעיף ההגדרות - -"בלי לגרוע מהוראות כל דין, מסמכי היסוד של מועצת החלב לא ישונו אלא באישור השר וועדת הכלכלה" .

אופיר אקוניס: מי בעד?

אופיר אקוניס: מי נגד?

אופיר אקוניס: הסעיף אושר.

שייקה דרורי: סעיפים 17, 18- אני מציע לדלג כרי הם קשורים לסעיף 35, זה העניין של ניגוד העניינים.

אופיר אקוניס: האם עד הישיבה הבאה, בתחילת כנס החורף –תהיינה הסכמות?

אופיר אקוניס: אנחנו רוצים להגיע כבר לסיום החוק הזה.

אופיר אקוניס: קיימנו מספיק דיונים.

אופיר אקוניס: קריאות:     -

שייקה דרורי: אדוני היושב ראש, מסעיף 11 עד סעיף 44 ישנם שלושה סעיפים בלבד, שני הסעיפים האלה וסעיף 35 שקשורים פחות או יותר אחד בשני, בפירוק המועצה – לא ניכנס לזה.

שייקה דרורי: בסך הכל – הרוב המוחלט מוסכם.

אופיר אקוניס: נעשה כך – כיוון שבלאו הכי הישיבה הבאה, שהיא שישיבה האחרונה,  תוקדש לכל הסעיפים שדילגנו עליהם, במחלוקות הגדולות שהתגלעו פה, לפני 4 או 5 חודשים, בישיבה הראשונה – אז נחזור לזה.

שייקה דרורי: סעיף 19 הוא קצר.

אפרת אביאני: "דין נכסים בפירוק.

אפרת אביאני: 19.

אפרת אביאני: לאחר שנפרעו חובות מועצת החלב לנושיה במלואם, יועברו נכסי המועצה העומדים לחלוקה בפירוק למי שיורה בית המשפט, לאחר שקיבל את המלצת השרים לעניין זה, כדי שישמשו לטובת משק החלב ומוצריו; ואולם, אם הודיעה הממשלה כאמור בסעיף 18(ד) יועברו נכסי המועצה על פי הוראות בית המשפט, לחברה כאמור באותו סעיף".

אפרת אביאני: מכיוון שלמועצה יש מטרות ציבוריות, הנכסים שלה הם נכסים ציבוריים ולכן ראוי לקבוע הסדר למי יועברו הנכסים האלה אם תפורק המועצה.

אופיר אקוניס: הערות?

קריאות: - -

אופיר אקוניס: מה קורה בסעיף 19 עם ההפניה ל – 18(ד)?

ניר ימין: הטעות היא בהפניה.

קריאות: - -

אופיר אקוניס: סעיפים 17, 18, 19 שאחד מהם מפנה ל -18, אי אפשר לקיים - - סעיף 20, בבקשה.

אופיר אקוניס: מינוי נושאי משרה.

אפרת אביאני: "20.

אפרת אביאני: (א) מינויים של אלה ייעשה לאחר התייעצות עם הוועדה לבדיקת מינויים כהגדרתה בחוק החברות הממשלתיות, התשל"ה-1975 בהרכבה לפי סעיף 60א (להלן – חוק החברות הממשלתיות), ויחולו לעניין זה הוראות סעיפים 16א, 17, 17א, 18א עד 18ג, 24(ג) ו-37(ג) לחוק החברות הממשלתיות לפי העניין: יושב ראש הדירקטוריון של מועצת החלב; (2) המנהל הכללי של מועצת החלב; דירקטור מטעם המדינה;     ׁ(ב) החליטה הוועדה לבדיקת מינויים שלא להמליץ על מועמד למשרה מן המשרות האמורות בסעיף קטן (א) שהתקיים בו האמור בסעיף 18(ג)(א) לחוק החברות הממשלתיות לא ימונה המועמד למשרה כאמור.

אפרת אביאני: (ג) דירקטור שאינו מטעם המדינה יתמנה לאחר שהדירקטוריון אישר שמתקיימים בו תנאי הכשירות לפי סעיף 21".

אפרת אביאני: ׁ

אופיר אקוניס: סעיף (ב) צריך להיות פה?

אופיר אקוניס: אין לי בעיה לאשר את זה, זה ברור.

ערן אטינגר: זה הסדר שלקוח מחוק החברות הממשלתיות ופשוט - -

ניר ימין: האם אפשר להסביר קצת את הסעיפים שאתם מפנים אליהם בחוק החברות הממשלתיות – 16א', 17, 17א'- במה הם עוסקים?

רוני טלמור: סעיף 90א' הוא סעיף שמכוחו מוקמת ועדה לבדיקת מינויים שמוכרת היום כ- ועדת שפניץ, שבוחנת תאגידים וגופים אחרים שהוקמו לפי חוק ולא חברות ממשלתיות.

רוני טלמור: הסעיפים שמוחלים – סעיף 16א' עוסק בתנאי כשירות של דירקטור.

רוני טלמור: סעיפים 17 ו-17א' עוסקים בסייגים למינוי, כולל סוגיות של ניגוד עניינים.

רוני טלמור: סעיף 18א' מתייחס לייצוג הולם, ו-18א' (1) לנשים ולאוכלוסייה הערבית.

רוני טלמור: סעיף 18ב' עוסק בסמכויות הוועדה ותפקידיה.

רוני טלמור: 18ג' עוסק בזיקה פוליטית.

רוני טלמור: סעיפים 24ג' ו- 37ג' קובעים את תנאי הכשירות של יושב ראש ומנכ"ל שהם דומים, והם קצת יותר מחמירים מתנאי הכשירות של דירקטור.

יואב צור: שאלה.

יואב צור: אני לא משפטן.

יואב צור: אני היום דירקטור במועצת החלב.

יואב צור: אני רפתן, יצרן חלב.

יואב צור: האם על פי - -

יעקב כץ: מייד נדבר על זה בסעיף 21.

אופיר אקוניס: אני מעלה את הסעיף להצבעה.

אופיר אקוניס: מי בעד?

אופיר אקוניס: מי נגד?

אופיר אקוניס: סעיף 20 אושר.

אפרת אביאני: על סעיף 21 נדלג כי הוא גם - -

אופיר אקוניס: למה את מציעה לדלג עליו?

יעקב כץ: אני אעיר הערה לפרוטוקול - -

אפרת אביאני: פשוט חשבתי שהוא - -     " סייגים לכהונה 21.

אפרת אביאני: אלה אינם כשירים לכהן כדירקטורים שלא מטעם המדינה בחברה: שר, סגן שר וחבר כנסת; מי שענייניו האישיים או עיסוקיו האחרים, למעט עניינים הנובעים מתפקידו בגוף שמינה אותו ולמעט עיסוקיו במגזר אליו הוא משתייך, עלולים ליצור ניגוד עניינים עם תפקידו כדירקטור; מי שהורשע בעבירה שמפאת מהותה, חומרתה, ונסיבותיה אין הוא ראוי לכהן כדירקטור במועצה; מי שפסול לכהן כדירקטור לפי חוק החברות או לפי כל דין אחר;"

יעקב כץ: אני לא מבקש כאן שום תיקון.

יעקב כץ: בהמשך למה שהעיר כאן חברי יואב צור והוא צודק - אני מבקש לפרוטוקול, ושהוועדה תאשר שמי שהינו בעל מכסת חלב במדינת ישראל  או מי שהוא חבר אגודה שהיא בעלת מכסת חלב במדינת ישראל, לא ייחשב בניגוד עניינים בשל כך.

יעקב כץ: אני לא מבקש את זה בחוק.

יעקב כץ: אני מבקש שזה ייאמר בפרוטוקול הוועדה.

יעקב כץ: ולאשר את זה לפרוטוקול הוועדה.

יעקב כץ: שיהיה ברור  - -היועצים המשפטיים אומרים שהנוסח הנוכחי – אני קיבלתי את עמדתו של היועץ המשפטי של משרד החקלאות, שהנוסח הנוכחי מספק.

יעקב כץ: אבל למען הסר ספק ולמען המגדלים, שייאמר וייכתב בפרוטוקול שמי שהוא בעל מכסת חלב אישית או שהוא חבר אגודה שהיא בעלת מכסת חלב – לא ייחשב לניגוד עניינים בשל כך.

אופיר אקוניס: ההערה שלך נרשמה.

אופיר אקוניס: מה שיהיה קובע זה התייחסות הממשלה.

ערן אטינגר: מדובר בסעיף כשירות וההערה הזו, כמובן, מקובלת עלינו.

ערן אטינגר: זה מה שכתוב בחוק.

שלום שמחון: למה הכנסתם פה חבר כנסת?

שלום שמחון: שר וסגן שר – אני מבין, אבל מה אתם רוצים מחברי כנסת?

אפרת אביאני: זה הנוסח בחוק החברות הממשלתיות.

אפרת אביאני: אתה אומר שהיום זה מיותר מבחינה משפטית, משום שלחבר כנסת ממילא אסור לכהן.

שלום שמחון: למה?

שלום שמחון: במה שמוגדר בחוק אסור לו, לא במה שלא מוגדר.

שלום שמחון: אבל בחברה שהוא לא מקבל בה שכר, למה הוא לא יכול להיות חבר בה?

אפרת אביאני: כי הכלל לגבי חברות ציבוריות ותאגידים ציבוריים זה שחברי כנסת לא יכולים לכהן - -

שי חרמש: למה לא להשאיר את זה לוועדת האתיקה?

אופיר אקוניס: למה לא להשאיר את זה לוועדה בראשות שופט?

אופיר אקוניס: המדינה מתנהלת באמצעות ועדות בראשות שופטים.

קריאות: - - -

אופיר אקוניס: אין לי בעיה אם הממשלה רוצה להוריד.

אופיר אקוניס: אני מודיע שאני אמנע בסעיף הזה.

אופיר אקוניס: מה העמדה של משרד המשפטים?

רוני טלמור: אני ממליצה להשאיר את הנוסח כפי שהוא, כדי ליצור אחידות.

אופיר אקוניס: אנחנו מקבלים את עצת משרד המשפטים להשאיר את חברי הכנסת, ואני הודעתי שגם אם כן – אמנה.

אופיר אקוניס: לכן אני מקיים הצבעה.

אופיר אקוניס: מי בעד?

אופיר אקוניס: תודה, הסעיף אושר.

אופיר אקוניס: פקיעת כהונה.

אפרת אביאני: "פקיעת כהונה  22.

אפרת אביאני: דירקטור יחדל לכהן לפני תום התקופה שלה נתמנה אם נתקיימה בו אחת הנסיבות הפוסלות מכהונה בדירקטוריון או בהתאם להוראות תקנון המועצה".

אופיר אקוניס: מי בעד סעיף 22?

אופיר אקוניס: הסעיף אושר.

אפרת אביאני: "עובדי מועצת החלב 23.

אפרת אביאני: (א) מועצת החלב תקבל עובדים לעבודה במועצה על פי נהלים שיבטיחו שקיפות ופומביות וימנעו כל הפליה.

אפרת אביאני: (ב) עובד מועצת החלב הממלא תפקיד מתפקידיה לפי חוק זה –  (1) יחולו עליו הוראות חוק שירות המדינה (משמעת), התשכ"ג-1963 (להלן – חוק המשמעת), בשינויים המחויבים, ובשינוי זה:  הסמכויות הנתונות לשר ולמנהל הכללי לפי סעיף 31 לחוק המשמעת יהיו נתונות לשר ולמנהל הכללי של המשרד, בהתאמה; (2) דינו כדין עובד הציבור לפי חוק העונשין, התשל"ז-1977 (להלן- חוק העונשין)".

אפרת אביאני: למעשה, מועצת החלב פה הופכת להיות גוף ציבורי וצריך להחיל עליה כללים שחלים על גופים ציבוריים, בין היתר, קליטת עובדים בשוויון ללא הפליה.

אפרת אביאני: לעובדים שיהיו תפקידים סטטוטריים לפי החוק, עליהם יחול גם חוק שירות המדינה (משמעת) , כדי שהם יהיו כפופים לדיני משמעת ואתיקה כמו בשירות המדינה, והגורמים הרלבנטיים במשרד החקלאות יהיו רלבנטיים גם לעניין עובדי המועצה שיחולו עליהם - -

אופיר אקוניס: הערות?

אופיר אקוניס: מי בעד?

אופיר אקוניס: מי נגד?

אופיר אקוניס: אושר.

אופיר אקוניס: הלאה.

אופיר אקוניס: סעיף 24.

אפרת אביאני: "תחולת חוקים וכללים 24.

אפרת אביאני: על מועצת החלב, נושאי משרה בה ועובדיה יחולו הוראות החוקים המפורטים להלן, לפי העניין, כאילו היתה חברה ממשלתית, וכן הכללים המחייבים אדם הממלא תפקיד ציבורי על פי דין; (1) חוק שיווי זכויות האישה, התשי"א-1951; (2) חוק עבודת הנוער, התשי"ג-1953; (3) חוק מבקר המדינה, התשי"ח-1958 [נוסח משולב]; (4) חוק שירות המדינה (סיווג פעילות מפלגתית ומגבית כספים), התשי"ט-1959; (5) חוק העונשין; (6) חוק שירות הציבור (מתנות), התש"ם-1979; (7) חוק חובת המכרזים, התשנ"ב-1992, למעט סעיף 3א לחוק האמור ותקנות שהותקנו לפיו; (8) חוק הגבלת פרסומים (גופים ציבוריים), התשנ"ו-1996; (9) חוק הגנה על עובדים (חשיפת עבירות ופגיעה בטוהר המידות או במינהל תקין), התשנ"ז-1997; (10) חוק שוויון זכויות לאנשים עם מוגבלות, התנש"ח-1998; (11) חוק חופש המידע, התנש"ח-1998; (12) חוק חופש המידע, התשנ"ח-1998; (13) חוק השימוש בתאריך העברי, התשנ"ח-1998;"     כל החוקים הללו יחולו על המועצה בשל התפקיד הציבורי המוטל עליה בחוק.

אופיר אקוניס: מה זה למעט סעיף 3א בחוק חובת המכרזים?

אפרת אביאני: נבדוק – זה משהו שקשור לנכסי המדינה, אני חושבת.

ערן אטינגר: אני רק אעיר.

ערן אטינגר: בשנים האחרונות, למעשה, לפחות בשתי דוגמאות בולטות, נתנו לחברות שמאוגדות כגוף פרטי תפקידים ציבוריים – זה נעשה בנכסים של ניספי שואה, זה נעשה בספריה הלאומית, במסגרת אותה חקיקה גובש סל של חוקים שמחילים על גוף פרט, זה אותו סעיף שמופיע שם – זו אותה דרישה ממשדר המשפטים, הכוונה היתה מקובלת עלינו והוא חל גם פה, גם על החריגים שמוחלים עליהם אותם חוקים.

ניר ימין: יש בסעיפים האלה גם הוראות פליליות.

ניר ימין: לא צריך להפנות באופן ספציפי להוראות הפליליות שבסעיפים האלה?

אפרת אביאני: זה הנוסח שקיבלנו.

ניר ימין: כי בדרך כלל כשאנחנו מדברים על עבירות פליליות אנחנו מתייחסים אליהן באופן קונקרטי.

ניר ימין: מאחר שיש בהן סנקציה עונשית - -

ערן אטינגר: כל החוק חל כמו שהוא, על קרבו וכרעיו.

ערן אטינגר: אני לא רואה בזה חובה, וברור שכל מה שקבוע שם, ברגע שזה נאמר פה באופן כל כך ברור, חל גם על המועצה.

ערן אטינגר: אז זו הערה שיש לה אופי טכני- לפרט את הסעיפים הפליליים?

ערן אטינגר: אנחנו לא חשבנו שזה הכרחי ואני גם לא חושב שזה נעשה בחוקים שהזכרתי.

ניר ימין: בחלק מהחקיקה, לפחות בחוקים החדשים, אנחנו כן נוהגים.

ניר ימין: בהנחה שתהיה עוד ישיבה, אני מניח, אני יכול לבחון את זה ולדבר על העניין עם עורכת הדין אביאני ועם עורך הדין אטינגר.

אופיר אקוניס: מי בעד סעיף 24?

אופיר אקוניס: תודה, אושר.

אופיר אקוניס: סעיף 25.

אפרת אביאני: "חובות דיווח.

אפרת אביאני: 25(א) מועצת החלב, וכל עובד מעובדיה הממלא תפקיד מתפקידיה לפי חוק זה, ימסרו על פי דרישת השר או עובד משרדו שהסמיך לעניין זה –  דוחות שנתיים ותקופתיים בנושאים שייקבעו בדרישה; נתונים שהועברו אליהם לפי חוק זה.

אפרת אביאני: (ב) השר יתקין תקנות לעניין אופן העברת הנתונים לפי סעיף קטן (א) ולעניין הגנה על סודות מסחריים הנובעים מהם".

אפרת אביאני: אין צורך להסביר.

אפרת אביאני: חובות דיווח של המועצה לשר ולמשרד.

ניר ימין: לי יש שאלה.

ניר ימין: בסעיף  17(א)- הוועדה לא דנה בו כרגע, כי דילגנו על סעיפים 17-19, יש הוראות סעיפים מחוק החברות שנועדים לחברה לתועלת הציבור שהוחרגו ממנה.

ניר ימין: יש גם את סעיף 345 כד' שנוגע לחובת דיווח והגשת מסמכים שהוא לא הוחרג בסעיף 17(א).

ניר ימין: השאלה היא האם הסעיף הזה – אם הוא לא אמור לחול, האם צריך להחריג אותו, ואם הוא חל – מה היחס בינו לבין סעיף 25?

אפרת אביאני: הם בשני נושאים שונים, אני חושבת.

אפרת אביאני: אחד מדבר על עסקאות שאושרו לפי חוק החברות והנושאים האלה הם נושאים אחרים – הם דוחות שנתיים ותקופתיים, בנתונים שוטפים שנוגעים לפעילות של המועצה.

רוני טלמור: יש פה בעצם שני סוגים של פיקוח על מועצת החלב.

רוני טלמור: סוג אחד של פיקוח- כיוון שמועצת החלב היא חברה לתועלת הציבור אז יחול עליה הפיקוח הרגיל של רשם ההקדשות לפי תיקון שיש לחוק החברות, ובמסגרת זה תהיה חובה לדווח ולהגיש מסמכים לרשם ההקדשות, וזה סוג אחד של פיקוח.

רוני טלמור: במקביל, ובלי שום קשר, יש גם פיקוח על ביצוע תפקידים ומטרות לפי החוק הזה על-ידי השר או מי שהוא יסמיך לעניין הזה.

רוני טלמור: זה סוג אחר של פיקוח ולתכלית שונה, וכמו, למשל, לצורך הדוגמה ש "בזק" גם מפוקחת על ידי רשות ניירות ערך, גם על ידי רשם החברות וגם על ידי משרד התקשורת, ויש חובות דיווח נפרדות לכל אחד מהגורמים המפקחים.

אופיר אקוניס: מי בעד 25?

אופיר אקוניס: אין מתנגדים, אין נמנעים, אושר.

אפרת אביאני: סעיף 26.

אפרת אביאני: תכנית שנתית  "26.

אפרת אביאני: מועצת החלב תגיש תכנית שנתית לאישרו השר, ותפעל בהתאם לתכנית המאושרת".

אופיר אקוניס: מי בעד סעיף 26?

אופיר אקוניס: תודה, אושר.

אפרת אביאני: "היטלים 27.

אפרת אביאני: (א) השר, בהתייעצות עם מועצת החלב, בהסכמת שר האוצר ובאישור ועדת הכלכלה של הכנסת יקבע היטלים שעל יצרנים ומחלבות לשלם למועצת החלב, ואת המועדים והדרכים לתשלומם, לרבות ניכויים מהתמורה שמשלמות המחלבות ליצרנים.

אפרת אביאני: (ב) שיעור ההיטל הכולל ליצרן ולמחלבה יחד בשנה פלונית לא יעלה על 2.5% מהמחיר המזערי האחרון שנקבע כאמור בסעיף 11(ב)(1), בשנה שקדמה לה (להלן – שיעור ההיטל המרבי).

אפרת אביאני: (ג) השרים רשאים, לבקשת מועצת החלב ובאישור ועדת הכלכלה של הכנסת, ומנימוקים מיוחדים שיירשמו, להעלות בצו, את שיעור ההיטל המירבי בשנה מסוימת; בקשת מועצת החלב לפי סעיף קטן זה תוגש רק אם נתקבלה החלטה על כך ברוב של שני שלישים מחברי דירקטוריון המועצה.

אפרת אביאני: (ד) כספי ההיטלים לפי סעיף קטן (א), ייזקפו לחשבון קרנות שיוקמו לפי סעיף 28, לאחר שנוכו מהם הוצאות המינהל של מועצת החלב.

אפרת אביאני: "  	 	הסעיף הזה בא לעגן את ההיטלים, מה שהיום הם דמי שירות, אני חושבת, שהמועצה גובה מהיצרנים, ומכאן ממומנת הפעילות שלה.

אפרת אביאני: לגבי מנגנון ההיטלים – אולי איש מקצוע ממועצת החלב יסביר, אם יש צורך.

אופיר אקוניס: בלאו הכי, לפי הסעיף – אתם חוזרים לפה, לא?

אופיר אקוניס: לאישור ועדת הכלכלה של הכנסת.

יעקב כץ: אנחנו מתנגדים לסעיף 27(ב) בנושא ה- 2.5%.

יעקב כץ: לפי דעתנו זה צר מדי.

יעקב כץ: המועצה עוסקת בוויסות ובפינוי דבר הדורש סכומים רבים, ולפי דעתנו זו מגבלה שיהיה לנו קשה מאד לחיות אתה.

יעקב כץ: אני אומר את זה מהצד של המגדלים.

יעקב כץ: לכן אני מציע להשאיר בידינו את האינטרוול עד 4%.

יעקב כץ: אנחנו לא תמיד נשתמש בזה.

קריאות: - -

שי חרמש: אני רוצה להציע להוריד את המספר.

שי חרמש: אני לא חושב שבהצעת חוק צריך להיות מספר כי צרכים משתנים, מעת לעת – ואני מציע להשאיר את זה פה כפוף לתיאום בין מי למי, ולא להשאיר מספר בחוק.

שי חרמש: היו"ר אופיר אקוניס;     	למה לא?

שי חרמש: בלאו הכי השר, וועדת הכלכלה של הכנסת -  - חוזרים לפה.

קריאות: - - -

רחמים אליהו: חלק מהכספים של מועצת החלב גם הולכים להתאחדות מגדלי הבקר.

רחמים אליהו: אחרי מה שראינו כאן בישיבה היום בנושא של סעיף 11, יקום כמו שהיה באגודת הנוקדים, יקום עוד ארגון של יצרנים קטנים, של רפתנים קטנים, שיוכלו לייצג את עצמם, כולל בסעיפים של סעיף 5, גם, שבוועדת המכסות יהיו להם שם נציגים ולא יהיו נציגים של היצרנים הגדולים כמו שהשר כאן עוקץ, תילחם בנושא של ה- 2.5%.

רחמים אליהו: אנחנו  רוצים שיהיה כתוב – "לכל הארגונים היציגים".

רחמים אליהו: אם יקומו 5 רפתנים ויגידו – אנחנו ארגון יציג, יקצו להם את הכסף הזה ממועצת החלב, כמו שלארגון הגדול של הקיבוצים.

רחמים אליהו: שזו תהיה ההערה, שזה יהיה כתוב.

שייקה דרורי: אני חושב שההצעה של חבר הכנסת חרמש היא נכונה.

שייקה דרורי: האישור צריך להיות של ועדת הכלכלה, עם אישור השר.

שייקה דרורי: לכן המגבלה הזו – השנה, דרך אגב, היא בעייתית.

דוני טולדאנו: אני רוצה לומר שהשיעור של 2.5% נידון באין סוף פורומים ונמצא בטיוטות מספר שנים.

דוני טולדאנו: יש לשים לב שסעיף (ג) מאפשר באותו מקרה חריג, כשבאמת ה- 2.5% לא מספיק- המועצה יכולה לפנות ולבקש - -

קריאות: - -

ניר ימין: הערה טכנית – אני חושב שההפניה צריכה להיות בסעיף קטן (ב) ל- 12(ב)(1), ולא 11(ב)(1).

אופיר אקוניס: תיקון טכני.

אופיר אקוניס: מי בעד הסעיף?

אופיר אקוניס: מי נגד?

אופיר אקוניס: 1 נגד.

אופיר אקוניס: הסעיף אושר.

אופיר אקוניס: הסעיף הבא.

אפרת אביאני: "קרנות  28.

אפרת אביאני: (א) השרים, באישור ועדת הכלכלה של הכנסת, ייקבעו הוראות לעניין הקמה וניהול של קרנות למימון –  הויסות של כמויות החלב במשק; הפינוי של חלב עודף, עודפי חלב במכסה וחומרי גלם חלביים; פעולות אחרות של המועצה בהתאם לחוק זה.

אפרת אביאני: (ב) סך הכספים הצבורים בכל קרן מן הקרנות האמורות בסעיף קטן (א),  לא יעלה על סך כל כספי ההיטלים שנזקפו לחשבון אותה קרן לפי סעיף 27(ד) במשך שלוש שנים.

אפרת אביאני: "     	בעצם, המועצה עובדת באמצעות קרנות, אנחנו רוצים לעגן את זה בחוק.

אפרת אביאני: אנחנו רוצים גם לעגן מגבלה של צבירה מקסימלית של כספים כדי שלא יוטלו היטלים מעבר למה שצריך.

אופיר אקוניס: הערות?

אופיר אקוניס: מי בעד סעיף 28?

אופיר אקוניס: תודה, אושר.

אפרת אביאני: סעיף 29 – בהוראות לעניין תקציב מועצת החלב.

אפרת אביאני: "29.

אפרת אביאני: השר, בהתייעצות עם מועצת החלב, בהסכמת שר האוצר ובאישור ועדת הכספים של הכנסת, יקבע הוראות לעניין הכנת התקציב השנתי של המועצה ואישורו, הגבלת הוצאות התקורה בתקציב המועצה, וניהול מערכת הכספים של המועצה וביקורת עליה, ובכלל זה לעניין הגשת תקציבים ותחזיות כספיות ופרסום מאזנים שנתיים".

אופיר אקוניס: מי בעד הסעיף?

אופיר אקוניס: מי נגד?

אופיר אקוניס: תודה, סעיף 29 אושר.

אופיר אקוניס: נתחיל את הישיבה הבאה מפרק ה'.

אופיר אקוניס: אני מבקש להגיע עם הסכמות מלאות ככל שניתן.

רחמים אליהו: הם לא יושבים אתנו להסכמות.

רחמים אליהו: היו"ר אופיר אקוניס:     	אני  מודה לכם, הישיבה נעולה.